Duisende leerders Maandag weer terug skool toe(Argieffoto: Unsplash) Terwyl duisende leerders Maandag terugkeer skool toe nadat die skole opnuut ŉ maand lank te midde van die Covid-19-pandemie gesluit was, is daar ook groot kommer oor talle skole se gereedheid om te heropen. Gr. 12-leerders het aan die begin van die maand teruggekeer skool toe, gr. 7’s het ŉ week later gevolg en gr. 1-, 2-, 3-, 4-, 6-, 9-, 10- en 11-leerders keer môre terug. Skole vir leerders met fisieke en leergestremdhede mag ook dan heropen. Leerders in gr. 5 en gr. 8 mag eers ŉ week later, op 31 Augustus, terugkeer skool toe. In KwaZulu-Natal wag talle skole glo nog dat tydelike onderwysers en bykomende onderwysers aan skole toegewys word, asook dat persoonlike beskermingstoerusting (PPE) afgelewer word. Thembeni Mdlopha Mthethwa, die IVP se KwaZulu-Natalse leier, sê indien dit die geval is, gaan die gevolge niks anders as rampspoedig wees nie. Mthethwa sê die provinsie se LUR vir onderwys, Kwazi Mshengu, moet oop kaarte speel en ouers en onderwysers die versekering gee dat alles gereed is vir leerders se terugkeer. “Ons kan nie ŉ situasie bekostig waar onderwysers die sondebok gemaak word wanneer sake by skole verkeerd loop nie. Dít terwyl die LUR en departementshoofde skotvry wegstap terwyl hulle diegene is wat versuim het om behoorlike leiding te gee. Die onderwysdepartement moet dinge anders begin doen.” Mthethwa sê Mshengu moet duidelike tydsaanduidings gee van wanneer aflosonderwysers na skole gestuur gaan word, wanneer PPE’s afgelewer gaan word, hoeveel skole nog sonder dié toerusting sit, hoe sosiale afstande in klasse gehandhaaf gaan word (ook tydens die vervoer van leerders), hoe voedingskemas in werking gestel gaan word en watter skole nog puttoilette gebruik. Die LUR vir onderwys in Mpumalanga, Bonakele Majuba, het intussen gesê hy is vol vertroue dat alles moontlik gedoen is om onderrig moontlik te maak en lewens te beskerm. Hy het amptenare en ander betrokkenes bedank wat die afgelope ruk help seker maak het dat skole gereed is vir leerders se terugkeer.